HU Az Európai Unió Hivatalos Lapja C 297/15

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének b) pontja alapján

(2014/C 297/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a módosítás iránti kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 509/2006/EK RENDELETE

a hagyományos különleges terméknek minősülő mezőgazdasági termékekről és élelmiszerekről (2)

MÓDOSÍTÁS IRÁNTI KÉRELEM A 11. CIKK ALAPJÁN

„PREKMURSKA GIBANICA”

EK-szám: SI-TSG-0107-01150 – 2013.9.6.

1. Kérelmező csoportosulás

A csoportosulás neve : Društvo za promocijo in zaščito prekmurskih dobrot Címe : Ulica Štefana Kovača 40, SI–9000 Murska Sobota Telefon : +386 25261435 E-mail : dpzdp@siol.net

2. Tagállam vagy harmadik ország

Szlovénia

3. A termékleírás módosítással érintett szakaszcíme

—

☐

—

☐

—

☐

—

☒

—

☐

4. A módosítások(ok) típusa

—

☒

—

☐

5. Módosítás(ok)

1. Annak az előállítási módnak a leírása, amelynek alapján a 3.1. pontban feltüntetett elnevezésű terméket előállítják.

a) Liszt felhasználása

A tészta (omlós és leveles) elkészítésével összefüggésben a „kemény és/vagy finom búzaliszt”-re történő hivatkozások helyébe a „fehér búzaliszt” kifejezés lép.

A „Prekmurska gibanica” tésztájának elkészítésekor az omlós és a leveles tészta tulajdonságait mindig ugyanolyannak találták, akármelyik típusú lisztet használták (finom, közepes finomságú vagy a kettő keveréke); egy szelet keresztmetszetének végső megjelenését, a „Prekmurska gibanica” aromáját és textúráját a javasolt módosítás tehát nem változtatja meg.

b) Készen vett leveles és omlós tészta

Szükség van arra, hogy a „Prekmurska gibanica” elkészítése a különböző gyártókhoz és az általuk használt technikákhoz alkalmazkodjon, és ezért a készen vett omlós és leveles tészta használata is megengedett, bár ez fagyasztott nem lehet.

A „Prekmurska gibanica”-t régen elsősorban gazdaságokban készítették, és az omlós és leveles tésztát leginkább közvetlenül a „Prekmurska gibanica” elkészítése előtt készítették.

A „Prekmurska gibanica” mint hagyományos szlovén étel iránti megnövekedett kereslet következtében számos különböző ipari gyártó, szálloda, gyógyfürdő stb. is elhatározta ennek előállítását. Mivel az gyakorlatilag lehetetlen, hogy a tésztát közvetlenül a „Prekmurska gibanica” elkészítése előtt készítsék el, lehetővé kell tenni számukra, hogy készen vett tésztát is felhasználhassanak a „Prekmurska gibanica” előállításához.

c) Vaníliás cukor használata

Annak eldöntését, hogy használnak-e vaníliás cukrot, magukra a gyártókra kell hagyni.

Hagyományosan nem használtak vaníliás cukrot a „Prekmurska gibanica” elkészítéséhez, de az évek során az egyes gyártók ezt is elkezdték hozzáadni a töltelékhez. A hozzáadott vaníliás cukor mennyiségét tekintve ez nincs jelentős hatással a „Prekmurska gibanica” illatára és ízére, illetve ezáltal aromájára. Ezért úgy véljük, hogy a vaníliás cukor használatát az előállítók belátására kell bízni.

d) Disznózsír használata az omlós tésztához és a zsíros öntethez

A „Prekmurska gibanica” termékre vonatkozó bejegyzett kérelemben a disznózsír nem szerepelt az omlós tészta vagy a zsíros öntet összetevői között, a „Prekmurska gibanica” elkészítési módjának leírása mégis megemlítette, és ezért ennek is szerepelnie kell az összetevők között.

e) Tojás, tej vagy tejföl használata az omlós tészta elkészítéséhez

A bejegyzett kérelemben ezeket az összetevőket – a tejföl kivételével – az omlós tészta elkészítési folyamatának leírása már említi, de az omlós tészta összetevői között nem szerepelnek, és ezért ezeket fel kell venni az összetevők közé.

f) Tojás használata a leveles tészta elkészítéséhez

A leveles tészta elkészítésének leírásában az áll, hogy egy tojás opcionálisan hozzáadható. Ezt a leveles tészta alapanyagai között is fel kellene tüntetni, és ezért a „tojás” szó mellé be kell szúrni az „opcionális” szót.

g) Sütés előtti fagyasztás

A bejegyzett kérelem 3.6. pontja meghatározza, hogy a „Prekmurska gibanica” terméket legfeljebb mennyi időre lehet lefagyasztani a sütés előtt.

A fagyasztási idő hossza összefügg a technológia fejlődésével és a fagyasztás különböző módszereivel, amelytől a termék eltarthatósága függ. A különböző fagyasztási módszerek alkalmazásának lehetővé tétele érdekében az idő hosszára vonatkozó megjegyzést („három hónapnál nem hosszabb ideig”) eltörölték.

h) A sütő hőmérséklete és a sütési idő

Szükség van arra, hogy a sütési idő és hőmérséklet meghatározását a technológiai fejlődéshez és a gyártók (előállító üzemek, falusi turisztikai gazdaságok, pékségek, szállodák stb.) által a „Prekmurska gibanica” sütésére használt sütő különböző típusaihoz igazítsák, és ezért az „Ezen ajánlástól függetlenül a hőmérséklet és a sütési idő a sütő típusához igazítható.” új mondattal kell kiegészíteni.

i) Kisebb darabokra vágás

A 3.6. pont a „Tálaláskor a »Prekmurska gibanica« tetszőleges számú kisebb darabra szeletelhető” mondattal egészül ki.

Mint hagyományos szlovén terméket, a „Prekmurska gibanica”-t egyre több különböző környezetben – pl. vendéglátó-ipari szolgáltatások alkalmával, falatkaként, étlapokon stb. – kínálják. Ezért lehetővé kell tenni, hogy a végső fogyasztó számára az ilyen körülményeknek megfelelő kisebb darabokra vághassák.

HAGYOMÁNYOS KÜLÖNLEGES TERMÉK (HKT) BEJEGYZÉSÉRE VONATKOZÓ KÉRELEM

A TANÁCS 509/2006/EK RENDELETE

a hagyományos különleges terméknek minősülő mezőgazdasági termékekről és élelmiszerekről (3)

„PREKMURSKA GIBANICA”

EK-szám: SI-TSG-0107-01150 – 2013.9.6.

1. A kérelmező csoport neve és címe

Elnevezés : Društvo za promocijo in zaščito prekmurskih dobrot Cím : Ulica Štefana Kovača 40, SI–9000 Murska Sobota Telefon : +386 25261435 Fax : E-mail : dpzdp@siol.net

2. Tagállam vagy harmadik ország

Szlovénia

3. Termékleírás

3.1. Bejegyzendő elnevezés

„Prekmurska gibanica”

Az elnevezés bejegyzését csak szlovén nyelven kérelmezik.

A „Prekmurska gibanica” elnevezés mellett álló „Szlovén hagyományok szerint készült” szövegű állítást le kell fordítani annak az országnak a nyelvére, amelyben a terméket forgalomba hozzák és gyártják.

3.2. Kérjük, adja meg, hogy az elnevezés

☒ önmagában különleges ☐ a mezőgazdasági termék vagy élelmiszer különleges tulajdonságát fejezi ki

A szlovén nyelv etimológiai szótára szerint a gibanica egyfajta, Szlovénia keleti részén készített potica-(sütemény-)fajta. A szó a „gibâničnik, gibâničnjak” (süteményes kosár) vagy a „gibâničar” (pék) szóból ered. Az első írásos feljegyzések a 18. századból származnak, amikor Pohlin „gebanza” néven tesz róla említést. Maga a szó a „gybati” szóból vezethető le, mivel a gibanica nevét a hajtogatott tésztáról („gyüba”) kapta. A „Prekmurska gibanica” kétféle tésztából és négyféle töltelékkel készül, amelyek mindegyike két rétegben kerül a süteménybe, jellegzetes, sajátos megjelenést és egyedi ízt kölcsönözve neki. A „Prekmurska gibanica” elnevezés ezért önmagában különleges, és egyben – sajátos összetételének köszönhetően – különleges tulajdonságot fejez ki.

3.3. Igényli-e a kérelmező az 509/2006/EK rendelet 13. cikkének (2) bekezdése alapján az elnevezés fenntartását?

☒ Bejegyzés az elnevezés fenntartásával ☐ Bejegyzés az elnevezés fenntartása nélkül

3.4. A termék típusa

2.3. osztály Cukrászsütemények, kenyér, édes tészták, torták, kekszek és egyéb sütőipari termékek

3.5. Annak a mezőgazdasági terméknek vagy élelmiszernek a leírása, amelyre a 3.1. pontban feltüntetett elnevezés vonatkozik

A „Prekmurska gibanica” kétféle tésztából (alul omlós tésztából, a töltelékrétegek között pedig leveles vagy rétestésztából) készített sütemény, amelybe négyféle tölteléket (mákot, túrót, diót és almát) töltenek rétegezve, pontosan megszabott sorrendben, minden töltelékréteg közé egy-egy levelestészta-lapot helyezve. Ezt a töltelékrétegezést azonos sorrendben meg kell ismételni. A legfelső töltelékrétegre egy réteg leveles tészta kerül, amelyet tojássárgájával elkevert tejföllel vagy tejszínnel önthetnek le. Más esetben a felső réteget csak zsíros öntettel vonják be. A „Gibanica” kerek vagy szögletes sütőformában is készülhet.

A fizikai tulajdonságok leírása: a „Prekmurska gibanica”-szelet szilárd és tömör állagú. A rétegeknek jól láthatóan el kell különülniük egymástól a szelet megfelelő megjelenésének biztosítása érdekében. A „Prekmurska gibanica” sütésére használt sütőforma alakja meghatározza a szelet formáját (háromszög vagy négyszög alapú).

A „Prekmurska gibanica” megjelenése és a szelet keresztmetszete: a „Prekmurska gibanica” kerek vagy szögletes sütőformában is süthető. A „Prekmurska gibanica”, illetve szeletei 5–7 cm magasak. A szelet kétféle formájú lehet (háromszög alapú szelet, ha kerek sütőformát használtak, és négyszög alapú szelet, ha négyszögletes sütőformát használtak). A szeletnek kellőképpen átsütöttnek kell lennie, a tölteléknek nem szabad kifolynia, felületének simának, enyhén hullámosnak és töredezettségtől mentesnek kell lennie. Az egyes töltelékrétegeket levelestészta-rétegekkel megfelelően el kell választani. Minden töltelék egyedi, jellemző színű (a túró krémfehér, a dió és az alma aranybarna, a mák pedig fényes fekete színű). A legfelső levelestészta-réteg nem válhat el a felső töltelékrétegtől. Ezért a „Prekmurska gibanica” szelete nyolc rétegből áll: a töltelékek pontosan megszabott sorrendben követik egymást (mák, túró, dió, alma), és az adott típusú töltelékrétegek egyenletes vastagságúak. A második tölteléksorozat megegyezik az elsővel.

Aroma: a terméknek jellegzetesen intenzív aromája van, friss mák, túró, finom dió és enyhén savas alma ízű és illatú. A „Prekmurska gibanica”-nak lédúsnak, nem túl zsírosnak és optimális mértékben édesnek kell lennie.

Textúra: a szelet textúrája lágy, gyenge, finom, sima és könnyű. A textúrának a különféle hozzávalók tekintetében kiegyensúlyozottnak kell lennie.

3.6. Annak az előállítási módnak a leírása, amelynek alapján a 3.1. pontban feltüntetett elnevezésű terméket előállítják

A „Prekmurska gibanica” előírás szerinti alapvető hozzávalói és adalékanyagai a következők:

— az omlós tésztához: 200 g fehér búzaliszt, 100 g margarin vagy vaj, vagy zsír, valamint egy csipet só vagy egy csipet cukor, továbbá 100 ml nagyon hideg víz a dagasztáshoz (tojás, tej vagy tejföl is használható),

— a leveles tésztához: 900 g fehér búzaliszt, 1 tojás (opcionális), 1 evőkanál növényi olaj, egy csipet só és egy csipet cukor, valamint langyos víz a dagasztáshoz.

Az omlós tészta és a leveles tészta közvetlenül a „Prekmurska gibanica” előállítása előtt is elkészíthető, vagy készen is megvásárolható (a tészta nem lehet fagyasztott).

— a töltelékekhez: mákos (300 g finomra darált mák, 100 g kristálycukor, 1 tasak vaníliás cukor); túrós (1,2 kg zsíros túró, 100 g kristálycukor, 2 tasak vaníliás cukor, 2 tojás és egy csipet só); diós (300 g darált dió, 100 g kristálycukor, 1 tasak vaníliás cukor); almás (1,5 kg alma – viszonylag savanykás fajtákból, egy csipet só, 120 g kristálycukor, 2 tasak vaníliás cukor, egy csipet fahéj).

A vaníliás cukor használata a töltelékben nem kötelező.

— az öntetekhez: tejszínes öntet (800 ml tejszín, 3 tojás); zsíros öntet (250 g margarin, vaj, növényi olaj vagy zsír).

A „Prekmurska gibanica” készítési módja:

Az omlós (linzer-) tésztát frissen készítik, vagy készen vett tésztát használnak. A lisztet gyúródeszkára szitálják, hozzáadják a sót vagy cukrot; kés segítségével a lisztbe darabolják, vagy hideg kézzel belemorzsolják a zsiradékot. Nagyon hideg vizet vagy tojást és tejet vagy tejfölt adnak hozzá, és mindezt jól összekeverve sima tésztává dagasztják.

A leveles tészta nagyon rugalmas, alacsony zsírtartalmú tészta. Készítéséhez száraz, kellően érett liszt szükséges. A gyúródeszkára átszitált liszt közepén lyukat képeznek; hozzáadják a zsiradékot, a sót és a cukrot (és opcionálisan egy tojást is), és az összetevőkből tésztát gyúrnak. Szükség szerint langyos vizet adnak a tésztához, majd addig gyúrják, míg sima és rugalmas lesz. A leveles tésztát 10. részre osztják, lehetőség szerint egy részt félretesznek tartaléknak.

Máktöltelék: a máktöltelék finomra darált mákból készül. A kristálycukrot és a vaníliás cukrot a darált mákhoz adják, és mindezt alaposan összekeverik. A máktölteléket két részben használják fel.

Túrótöltelék: a tojásokat, a vaníliás cukrot, a kristálycukrot és egy csipet sót a túróhoz adják. Az összetevőket alaposan összekeverik, míg a töltelék állaga sima és kenhető lesz. Az elkészült tölteléket két részre osztják.

Diótöltelék: a diótöltelék finomra darált dióból készül. A darált diót elkeverik a kristálycukorral és a vaníliás cukorral. A diótölteléket két részben használják fel.

Almatöltelék: az almákat meghámozzák, vékony csíkokra reszelik, hozzáadják a kristálycukrot, a vaníliás cukrot és a fahéjat. Majd az összetevőket óvatosan összeforgatják. Ha nagyon lédús almát használnak, reszelés után (esetleg kevés sóval megszórva) egy darabig állni hagyják, majd a levét kinyomkodják, és csak ezután adják hozzá a további hozzávalókat. Az almatölteléket két részre osztják.

Tejszínes öntet: az egész tojásokat óvatosan felverik a tejföllel vagy tejszínnel. Az öntetet a „Prekmurska gibanica” egyes töltelékrétegeinek tetejére öntik. Nem azonos mennyiségű öntet kerül minden rétegre, így ügyelni kell a teljes mennyiség megfelelő elosztására. A legtöbb tejszínes öntetet a két „száraz” töltelékhez (mák és dió) használják. Kevesebb öntet szükséges a túrótöltelékhez, a legkevesebbet pedig az almatöltelékhez használják (a nagyon lédús almához egyáltalán nem is szükséges öntet).

Zsíros öntet: a zsíros öntet készülhet vajból, zsírból vagy növényi zsiradékból. A tejszínes öntethez hasonlóan a „Prekmurska gibanica” minden rétegének tetejére öntenek a zsíros öntetből. A rétegenként használt öntet megoszlása azonos a tejszínes öntetével.

Elkészítik az omlós tésztát és előkészítik a többi hozzávalót. A kész (friss vagy hűtőben pihentetett) omlós tésztát a „Prekmurska gibanica” sütéséhez megfelelő (négyszögletes vagy kerek) formájúra nyújtják. A kinyújtott omlós tészta legfeljebb 5 mm vastag lehet. Zsírral kikenik a sütőformát és belehelyezik a kinyújtott tésztát, majd villával több helyen megszurkálják. A tésztát ezután néhány percre előmelegített sütőbe tehetik, amíg halványsárga színt kap (ez a lépés nem kötelező).

A leveles tészta a sütőforma alakjától (négyszögletes vagy kerek) függően kétféleképpen készíthető:

— Négyszögletes sütőforma A frissen gyúrt tésztát 10 kis cipóra osztják. A cipókat olvasztott zsírba, vajba vagy növényi olajba forgatják, hogy azok a pihentetés után frissek és rugalmasak legyenek. Pihentetés után a cipókat egyesével kinyújtják, és újra megkenik folyékony zsiradékkal, hogy könnyebben nyúljanak. Egy kinyújtott cipót előkészített, kizsírozott sütőformába fektetnek az omlós tésztára úgy, hogy a leveles tészta széle túllógjon a sütőforma szélén. A leveles tésztát megkenik a máktöltelék felével, majd leöntik a tejszínes és zsíros öntettel. A következő cipóból kinyújtott leveles tésztát a máktöltelék tetejére fektetik. Erre a második réteg leveles tésztára ráhelyezik a túrótöltelék felét, és megfelelő mennyiségű öntetet öntenek rá (kevesebbet, mint a máktöltelékre). A harmadik réteg leveles tésztát a sütőformába fektetik, ráteszik a diótöltelék felét, majd ugyanannyi öntettel öntik le, mint a máktölteléket. Ezután ráfektetik a negyedik réteg leveles tésztát, és rászórják az almatöltelék felét. Majd kevés tejszínes öntettel és zsíros öntettel leöntik. Ha az almatöltelék nagyon lédús almából készül, egyik öntetből sem öntenek rá. Ezután lefektetik az ötödik réteg leveles tésztát. Innen ugyanebben a sorrendben megismétlik az egész eljárást, azaz a máktöltelék-réteget túró, dió és alma követi. Minden egyes töltelék közé egy-egy réteg leveles tészta kerül.

— Kerek sütőforma A munka megkezdése előtt az összes leveles tésztát folyékony zsiradékkal vonják be és nagy kör alakúra kinyújtják. A tészta középső részét az omlós tésztát tartalmazó, kizsírozott sütőformába eresztik, és a széleken túlnyúló részeket a sütőforma szélére merőlegesen levágják, majd kilenc, nagyjából egyforma részre osztják. A máktöltelék felét a formában lévő tésztára kanalazzák, majd leöntik a tejszínes és a zsíros öntettel. Ezután ráterítik az első tésztadarabot, és addig húzogatják, míg befedi a sütőforma széleit. A levágott tésztadarabokat ezután sorban a töltelékrétegekre terítik. A második réteg leveles tésztára ráterítik a túrótöltelék felét, és kevés tejszínes és zsíros öntetet öntenek rá. A harmadik levelestészta-rétegen egyenletesen eloszlatják a diótöltelék felét, majd leöntik ugyanannyi tejszínes és zsíros öntettel, mint a máktöltelék esetében. Ezután a töltelékre helyezik, és megfelelő méretűre nyújtják a negyedik levelestészta-darabot, ezen eloszlatják az almatöltelék felét. Majd nagyon kevés tejszínes öntettel és zsíros öntettel leöntik. Az egész eljárást ugyanebben a sorrendben megismétlik. Amikor készen van a nyolc réteg töltelék és közöttük a megfelelő levelestészta-rétegek, a nyolcadik réteg leveles tésztát az utolsó töltelékrétegre helyezik, leöntik tejszínes vagy zsíros öntettel, majd egy utolsó (kilencedik) réteg leveles tésztával letakarják.

Levágják a tészta olyan vastag részeit, amelyek a „Prekmurska gibanica” összeállítása után a sütőforma szélén túllógnak, a maradék széleket pedig betömködik a „Prekmurska gibanica” és a sütőforma pereme közé. A legfelső réteg leveles tésztát a sütőformában zsíros öntettel vagy a zsíros öntetből, valamint a tejföl vagy tejszín és tojássárgája elegyéből kevert öntettel bekenik. A „Prekmurska gibanicá”-t hosszú tűvel több helyen megszurkálják, egészen a sütőforma aljáig.

Közvetlenül az előkészítés után, még azon a napon a „Prekmurska gibanica” megfelelő csomagolóanyagban (nyersen) lefagyasztható.

Az előkészített (friss vagy mélyhűtött) „Prekmurska gibanicá”-t sütőben egészen átsütik. A sütő hőmérséklete egy órán át 200 °C, majd egy újabb órán át 170–180 °C legyen. Ezen ajánlástól függetlenül a hőmérséklet és a sütési idő a sütő típusához igazítható. Ha a „Prekmurska gibanicá”-t sütés előtt csak a zsíros öntettel vonták be, tejföllel vagy tejszínnel is meg kell kenni a sütési idő végén. Az elkészült „Prekmurska gibanicá”-t szobahőmérsékleten pár órán át hűlni kell hagyni.

A megsült „Prekmurska gibanicá”-t nem szabad forrón szeletelni. Ha kerek sütőformában készül, háromszög alakú cikkekre, ha pedig négyszögletes formában, akkor négyszögletes szeletekre vágják. Egy szelet „Prekmurska gibanica” 5–7 cm magas, tömege nem több 250 grammnál. Tálaláskor a „Prekmurska gibanica” tetszőleges számú kisebb darabra szeletelhető. Szeletelés után a legfelső réteg leveles tésztát porcukorral megszórják. Ipari előállítás esetén az egyes szeletek tömege nem haladhatja meg a 200 grammot, méretüknek pedig kb. 5 × 7 cm-nek kell lennie.

3.7. A mezőgazdasági termék vagy élelmiszer különleges tulajdonsága

A hagyományos „Prekmurska gibanica” kétféle tésztából (az alapja omlós tésztából, a töltelékrétegek között pedig leveles tésztából) és négyféle töltelékből (mák, túró, dió és alma) készül. A töltelékek mindig ugyanabban a sorrendben, két szakaszban követik egymást, ami sajátos megjelenést kölcsönöz a terméknek. A sütemény tetejére egy réteg leveles tészta és öntet kerül. Fontos, hogy a „Prekmurska gibanica” készítéséhez csak jó minőségű és friss hozzávalókat használjanak, és az elkészítési eljárást következetesen kövessék; a termék elkészítéséhez pontosság és kellő szakismeret is szükséges. Különösen fontos a sajátos megjelenés, és a különböző rétegeknek köszönhető íz.

3.8. A mezőgazdasági termék vagy élelmiszer hagyományos jellege

A „gibanica” szó a „gűba” (hajlat vagy ránc) szóból és a „gibati” (hajlítani) igéből származik. Számos történelmi forrás bizonyítja, hogy ez a süteményfajta régóta ismert Prekmurjéban (Muravidék). A legrégebbi írásos forrás 1828-ból származik, amikor Jožef Košič pap-tanító a szlovák születésű Johann Csaplovics E. V. Jeszenova néprajztudós kérésére dokumentumot állított össze egy prekmurjei faluban száz évvel korábban leggyakrabban fogyasztott ételekről, különös figyelmet szentelve olyan ételeknek, mint a hajdinjača, a „Prekmurska gibanica”, a krapci és a vrtanki. Csaplovics ezt az esszét magyar és német nyelven tette közzé (A magyarországi Vendus-tótokról, Croaten und Wenden in Ungern). Ebben a dokumentumban Košič bemutatja a prekmurjei lakodalmakban felszolgált ételeket is. A gibanica egyike az elmaradhatatlan lakodalmi fogásoknak. Az esszé azt is megállapítja, hogy a gibanica neve a réteges tésztából („gyüba”) ered, és 10–11 rétegből áll. A gibanicát háromszög alakú szeletekre vágták és az asztalon felhalmozták. A beszámoló megemlíti azt a legelső forrást is, amely arról tanúskodik, hogy Prekmurjéban szokás a gibanica elkészítése és kínálása.

A prekmurjei lakosság étkezési szokásaival először Dr. Vilko Novak foglalkozott alaposan és módszeresen. 1947-ben megjelent, „Ljudska prehrana v Prekmurju” (Muravidék népi ételei) című tanulmányában a „Prekmurska gibanicá”-t sült tésztaételként említi, és elkészítését a következőképpen írja le: „A gibanica omlós tésztából, vaj vagy zsír felhasználásával készül. Az alsó réteget »talp«-nak nevezik, erre túrót, diót, mákot és szőlőt szórnak. Ezt a réteget vékony rétestésztával takarják le, erre újabb réteg kerül; minden rétegre tejszínt öntenek. A gibanica legfeljebb kilenc ilyen rétegből áll. A gibanicát tepsijának nevezett kerek cseréptálban sütik keresztelői, esküvői vagy búcsús lakomákra.” Ez a mű a mai napig útmutatásul szolgál az e téren folytatott kutatásokhoz.

A „Prekmurska gibanica” igen részletes receptjét Andreja Grum és Ivan Vozelj 1964-ben megjelent „Slovenske narodne jedi” (Szlovén nemzeti ételek) című művében találjuk meg. Ez a könyv két receptet is leír a „Prekmurska gibanica” készítéséhez, mindkettő tartalmazza az alábbi részt: „A prekmurska gibanica kétféle tésztából készül. A legalsó, valamivel vastagabb réteg omlós tésztából készül. Ez az úgynevezett »podplat« (talp). Az erre helyezett többi tésztaréteg leveles tésztából készül. A legalsó réteg akkor is vastagabb, ha az egész gibanica leveles tésztából készül.”

A „Prekmurska gibanicá”-t még Prekmurje legnagyobb írója, Miško Kranjec is megemlíti 1972-ből származó „Povest o dobrih ljudeh” (Mese a jó emberekről) című művében: „Meg kell adni, hogy az ünnep nem ünnep gibanica nélkül. Bár a szegények egy évben egyszer is alig engedhetik meg maguknak, annak a jele ez, hogy legalább egyszer minden évben mindenkinek kell, hogy legyen ünnepe. Eközben Anna kivette a gibanicát a sütőből és kirakta az asztalra; a tepsit ruhával fogta, nehogy megégesse magát. Joseph aláhelyezte azt a fa alátétet, amin rendszerint a vizeskancsó szokott állni. Közelről szemügyre vette a gibanicát. Ott feküdt előtte, gyönyörű színesen, sárgán és fehéren, itt-ott mákosan, gőzölgő forrón, tejszínnel leöntve, cukorral megszórva. Bólintott, és így szólt: – Ez jó. Még akkor is megenném, ha már a halálos ágyamon feküdnék, és tudnám, hogy már semmi jót nem tenne nekem. Sőt még a mennyben is sírnék utána, ha hátra kellene hagynom a világgal együtt.”

Az elmúlt tizenöt évben több olyan könyv is megjelent, amely leírja a „Prekmurska gibanicá”-t. A „Prekmurska gibanicá”-t konyhaművészeti szempontból mutatja be Cilka Sukič „Jedi nekdanjih in sedanjih dni. Prekmurska, prleška in štajerska kuhinja” (Régi és mai ételek. Muravidék, Prlekija és Styria konyhája) (1997), Jože Zadravec „Značilnosti ljudske prehrane v Prekmurju” (Muravidék népi konyhájának jellegzetességei) (1998) és Branko Časar „Boug žegnjaj” (Áldott étel) (2000) című műve. Elkészítésének technológiáját és érzékszervi jellemzőinek értékelését Stanko Renčelj és Romana Karas írja le részletesen a „Prekmurska dobrote” (Muravidék ételkülönlegességei) (2001) című műben.

3.9. A különleges tulajdonság ellenőrzésére vonatkozó minimumkövetelmények és eljárások

A „Prekmurska gibanicá”-nak meg kell felelnie a termékleírásban foglalt minimumkövetelményeknek és tükröznie kell a termék sajátos jellegét. A „Prekmurska gibanicá”-val kapcsolatos alapvető minimumkövetelmények a következők:

— az előírt hozzávalókat kell használni,

— a „Prekmurska gibanicá”-t a receptnek megfelelően kell elkészíteni,

— a végterméknek megfelelő sorrendben kell tartalmaznia a töltelékeket (mák, túró, dió és alma), megfelelő számú réteget kell tartalmaznia, a töltelékrétegeknek azonos vastagságúaknak kell lenniük, és a szeletek magasságának, alakjának, tömegének, illatának, ízének és textúrájának szintén meg kell felelnie az előírásnak.

A „Prekmurska gibanica” gyártóinak nyilvántartást kell vezetniük a gyártott és eladott „Prekmurska gibanica” mennyiségéről.

Az egyes gyártók és/vagy gyártói szövetségek ellenőrzik a termékleírásnak való megfelelést, ezen belül az előírt alapanyagok felhasználását, a gyártási eljárást és a végtermék megjelenését és érzékszervi tulajdonságait; egy terméktanúsító szerv évente legalább egyszer ellenőrzi az EN 45011 európai szabványnak való megfelelést.

4. A termékleírásnak való megfelelést ellenőrző hatóságok vagy szervek

4.1. Név és cím

a) Név : Bureau Veritas d.o.o. Cím : Linhartova 49a, SI-1000 Ljubljana Telefon : +386 14757670 Fax : E-mail : info@bureauveritas.si

b) Név : Inštitut za kontrolo in certifikacijo v kmetijstvu in gozdarstvu Cím : Vinarska ulica 14, SI-2000 Maribor Telefon : +386 22284900 Fax : E-mail : info@kon-cert.si

c) Név : Inštitut za kontrolo in certifikacijo Univerze v Mariboru Cím : Pivola 8, SI-2311 Hoče Telefon : +386 26130831 Fax : E-mail : ☐ Nyilvános ☒ Magán

4.2. A hatóság vagy szerv konkrét feladatai

Az akkreditált tanúsító szerv a „Prekmurska gibanica” termékleírásában meghatározott gyártási szakaszok mindegyikében elvégzendő ellenőrzésekért felel.

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) Lásd a 2. lábjegyzetet.